als_Latn dik_Latn sag_Latn
Në apartamentin e ndërtuar brenda një vile katërkatëshe pranë Komunës së Parisit, sapo hyn në dhomën e ndenjjes, para sysh të shfaqet një hapësirë gjigante ku ndodhet salloni i ndenjjes. Disnivele të dyshemesë përcaktojnë kalimin nga një ambient në tjetrin. Ambientet kryesore janë vendi i televizorit, pjesa e oxhakut, studioja dhe në një kënd janë ndërtuar shkallët që të çojnë në katin e sipërm të dupleksit. Në ambientin kryesor të dhomës së ndenjjes, ku ndodhet televizori, detaje të stilit minimalist vërehen sidomos në mungesën e theksuar të aksesorëve dekorativë dhe orendive të pakta në këtë ambient. Spektri i ngjyrave është një ndërthurje mes ngjyrave që përdoren në stilin minimalist dhe atyre të përdorura në stilin modern ekzotik. E bardha e ftohtë minimaliste ndërthuret me spektrin natyral të ngjyrave ekzotike. Ndaj dominojnë ngjyrat natyrale të drurit, bezha e lehtë dhe e gjelbra natyrale e bimëve zbukuruese. Vendi i oxhakut dallohet lehtë nga ambienti kryesor në dhomën e ndenjjes, njëkohësisht ndahet prej tij nëpërmjet nivelit më të ulët të ndërtimit të dyshemesë. Oxhaku në këtë rast shërben më tepër si dekoracion. Bimët dhe lulet natyrale, spektri i plotë i dritës natyrale të diellit, krijojnë ndjesinë e të qenit në një vend të ngrohtë, ku nuk nevojitet zjarri. Një divan dysh në ngjyrë të bardhë thyhet nga vishnja dominuese e tapetit. Kurse paleti në bezhë e ëmbël i grilave të dritares dhe i parketit forcon akoma më shumë ndjesinë e të qenit në një shtëpi që të kujton vendet e nxehta ekzotike.
STUDIOJA
Studioja ndahet nga pjesa tjetër e ambienteve të ndenjjes nëpërmjet një shkallareje artificiale e ndërtuar prej druri. Menjëherë pas saj është vendosur një piano prej druri në po të njëjtën ngjyrë me shkallaren. Në mes të studios zë vend një tavolinë e madhe. Bezha e drurit të mobilieve kombinohet me vishnjën e tapicerisë së karrigeve duke krijuar një ambient të ngrohtë.
KATI I DYTË
Në katin e dytë të dupleksit ngjitesh nëpërmjet disa shkallëve të drunjta të vendosura në një cep të ambientit të ndenjjes. Në katin e dytë ndodhet dhoma e gjumit, një dhomë gjumi miqsh dhe banja. Korridori i katit të dytë të dupleksit i ngjan një ballkoni nga ku shihet kati i parë. Në këtë mënyrë, duke lidhur dy katet e dupleksit pa i ndarë me një tavan të plotë, krijohet ndjesia e një shtëpie të madhe ku mund të marrësh frymë lirisht.
NDRIÇIMI
Ndjesia e hapësirës gjigante të ambientit të ndenjjes kërkon që në shtëpi të hyjë i gjithë spektri i dritës natyrale. Ndaj, në këtë dupleks, ndriçimi vjen i plotë nga dritaret e shumta dhe të mëdha. Gjatë mbrëmjeve shtëpia është e ndriçuar nëpërmjet abazhurëve të varur në ambientet kryesore të dhomës së ndenjjes.
AKSESORËT
Janë përdorur bimë të mëdha natyrale, që pasqyrojnë ngjyrat e natyrës. Edhe perdet në ngjyrë mjalti dhe grilat prej druri harmonizohen me ngjyrat natyrale të bimëve. Aksesorët dekorativë i përkasin stilit minimalist, siç janë për shembull statujat e vendosura mbi oxhak. Tablotë e varura mbi mure, po ashtu, jehojnë një frymë moderniste, që mbizotëron në të gjithë shtëpinë.
als_Latn vec_Latn als_Latn als_Latn als_Latn als_Latn als_Latn ind_Latn als_Latn